लेगिंग पहनने पर प्लेन में चढ़ने से रोका
अमरीका की यूनाइटेड एयरलाइंस को कथित तौर पर दो लड़कियों को लेगिंग पहनकर यात्रा करने से रोकने पर आलोचना का सामना करना पड़ रहा है.
सोशल मीडिया पर इस कथित घटना को लेकर तीखी टिप्पणियां की जा रही हैं.
सामाजिक कार्यकर्ता शेनन वाट्स के मुताबिक ये घटना रविवार सुबह डेनवर से मिनियापोलिस की उड़ान के दौरान हुई.
मॉम्स डिमांड एक्शन फॉर गन रिफॉर्म्स ग्रुप की संस्थापक शेनन ने डेनवर एयरपोर्ट पर विमान में दाखिल होते वक़्त पांच लड़कियों के साथ जो कुछ हुआ ट्विटर पर उसकी जानकारी दी है.
उन्होंने बताया कि तीन लड़कियों को अपनी ड्रेस के ऊपर दूसरे कपड़ने पहनने के बाद यात्रा की इजाज़त दे दी गई जबकि दो लड़कियों को विमान में दाखिल होने से रोक दिया गया.
शेनन ने ट्विटर पर जानकारी दी कि यूनाइटेड के कर्मचारी लड़कियों को कपड़े बदलने या फिर लेगिंग पर कपड़े पहनने के लिए 'दबाब' बना रहे थे. इन लड़कियों में से एक की उम्र 10 साल थी.
वहीं यूनाइटेड ने बताया कि ये लड़कियां एक ऐसे टिकट पर यात्रा कर रही थीं जिसके लिए ड्रेस कोड निर्धारित था.
कंपनी ने ट्विटर पर जानकारी दी कि वो 'यूनाइटेड एयरलाइंस पास के जरिए यात्रा' कर रही थीं. ऐसे टिकट कंपनी के कर्मचारियों या फिर उनके उपयुक्त आश्रितों के लिए होते हैं.